
Ehitiste peremehetuks tunnistamine 

(Kulgusadama tee 7)

1. Asjaolud ja menetluse käik

Narvas aadressil Kulgu sadam 7 asub peremehetu ehitis, mida vetelpääste kasutas nõukogude ajal väikelaevade registreerimiseks. Eelmise sajandi 90-ndatel aastatel kasutas ehitist Riigi Piirivalveamet. Viimase avalduse alusel määrati Narva Linnavalitsuse 20.09.1995 korraldusega nr 1254-k sidemastile ja hoonetele, asukohaga Narvas, Kulgu sadam 7, teenindusmaaks 1000 m2. 1999.a ehitas Riigi Piirivalveamet uue vaatlustorni aadressil Kulgu sadam 12c. Narva Linnavalitsuse 01.12.1999 korraldusega nr 3046-k võeti Kulgu sadam 7 maatükk Ida-Viru Piirivalvepiirkonnalt ära ning arvati linnamaa reservfondi, kuid praegu on see reformimata maa.

Käesoleval ajal pole ehitise omanik teada, ehitis pole riiklikusse ehitisregistrisse kantud, samuti polnud see registreeritud hooneregistris.

Narva Linnavalitsuse 17.12.2008 korraldusega nr 1595-k algatati Narva linnas Kulgu sadam 7 asuva peremehetu ehitise hõivamise menetlus.
Vastavalt AS PINDI KINNISVARA 12.05.2009 eksperthinnangule nr 090512-14173-461 on hoonestatud maaüksuse, ehitise ja kai asukohaga Kulgu sadam 7, Narva linnas, jääkasendusmaksumus 40 000 (nelikümmend tuhat) krooni.

Narva Linnavalitsuse 27.05.2009 korraldusega nr 610-k määrati nimetatud hoonele aadress Kulgusadama tee 7, Narva linn.

Pärast ehitise arvelevõtmist avaldas Narva Linnavalitsuse Linnavara- ja Majandusamet Ametlikes Teadaannetes (17.07.2009) ja kohalikus ajalehes „Gorod“ (24.07-30.07.2009) peremehetu ehitise hõivamise teate. Kahe kuu jooksul pärast teate avaldamist Ametlikes Teadaannetes vastuväiteid nimetatud ehitise peremehetuse kohta Narva Linnavalitsuse Linnavara- ja Majandusametile ei esitatud.

Antud küsimust arutati Narva Linnavalituse linnavarakomisjoni 18.11.2009. a istungil (protokoll nr 11), kus tehti Narva Linnavalitsuse Linnavara- ja Majandusametile ülesandeks esitada Narvas Kulgusadama tee 7 asuva ehitise peremehetuse tuvastamise küsimus Narva Linnavalituse istungile protokollilise otsuse vastuvõtmiseks.

2. Õiguslikud järeldused

Vastavalt asjaõigusseaduse rakendamise seaduse § 13 lõikele 2  on peremehetu ehitise hõivamise õigus ja kohustus kohalikul omavalitsusel ja riigil Vabariigi Valitsuse kehtestatud korras.

Vabariigi Valitsuse 08.08.1996. a määrusega nr 211 kinnitatud “Peremehetu ehitise hõivamise korra” (edaspidi Vabariigi Valitsuse kord) punkti 3 kohaselt ehitis on peremehetu, kui ehitise omanik on lõpetanud ehitise valduse omandist loobumise tahtega vastavalt asjaõigusseaduse (AÕS) § 96 lõikele 3. Viidatud sätte kohaselt asi on peremehetu, kui see ei ole veel olnud kellegi omandis või kui omanik on valduse lõpetanud omandist loobumise tahtega. 

Vabariigi Valitsuse korra punkti 4 kohaselt omanik on lõpetanud ehitise valduse, kui ta on loobunud tegelikust võimust asja üle. Valduse lõppemise üle otsustatakse asjaolude alusel vastavalt AÕS § 39. AÕS § 39 lõike 1 kohaselt valdus lõpeb, kui valdaja loobub tegelikust võimust asja üle või kaotab selle muul viisil. 

Vabariigi Valitsuse korra punkti 5 kohaselt ehitise omandist loobumise tahte olemasolu eeldatakse, kui ehitise omanik on väljendanud omandist loobumist või kui ehitise omanik ei ole teada.

AÕS § 96 lõike 1 kohaselt vallasomand tekib hõivamisega, kui isik võtab peremehetu vallasasja oma valdusse tahtega saada selle omanikuks.

Vabariigi Valitsuse korra punkti 10 kohaselt valla- või linnavolikogu või tema ülesandel valla- või linnavalitsus vaatab läbi esitatud vastuväited ja otsustab, kas ehitis on peremehetu või mitte.

Vastavalt Narva Linnavolikogu 27.01.1999. a määrusega nr 80/39 kinnitatud “Peremeheta ehitise hõivamise korra Narva linnas” (edaspidi Narva linna kord) punktile 11 Linnavara- ja majandusameti poolt kogutud dokumendid ehitise peremehetuse tunnistamiseks esitab linnavolikogule linnavalitsus. Linnavolikogu vaatab läbi esitatud dokumendid ja võtab vastu otsuse ehitise peremehetuse tunnistamiseks.

3. Otsus

Tunnistada peremehetuks Narva linnas Kulgusadama tee 7 asuvad ehitised.
4. Rakendussätted

4.1. Narva Linnavolikogu kantseleil teha otsus teatavaks asjaosalistele.

4.2. Otsus jõustub seadusega sätestatud korras.

4.3. Otsust võib vaidlustada Tartu Halduskohtu Jõhvi kohtumajas 30 päeva jooksul arvates Narva Linnavolikogu poolt otsuse teatavakstegemisest.

